Viskupič, Marián, poslanec NR SR (2022-05-25):
Ďakujem pekne za slovo. Vážený pán predsedajúci, vážený pán minister, kolegovia, kolegynku tu ani žiadnu nemáme. (Reakcia z pléna.) A pardon, kolegynka, kolegovia, ale poďme, poďme k veci, ospravedlňujem sa. (Povedané so smiechom) No predkladám alebo predložím tri pozmeňujúce návrhy, ktoré, samozrejme, aj na začiatku, na začiatku počas vystúpenia odôvodním. Ďakujem pánovi ministrovi za odôvodnenie samotného návrhu zákona. K tomu si myslím nie je čo dodať, to je naprosto jasné a bezproblémové. Ale poďme teda k inej veci. Od 1. 7. 2022, teraz o pár dní, niečo viac ako mesiac, začne platiť zaokrúhľovanie. Zbavíme sa vlastne jedno- a dvojcentoviek. Nezbavíme sa ich úplne, ony stále zostanú platidlom v Európskej únii, ale teda zavádzame zaokrúhľovanie, ktoré vlastne z reálnej praxe ich akoby vytlačí. Budú ceny zaokrúhlené teda buď na 0 centov alebo na 5 centov. Samozrejme, vždy až výsledný nákup. Toto, samozrejme, umožní to, že všetky tie náklady, ktoré mala či už Národná banka, alebo samotní obchodníci, alebo aj teda komerčné banky s riešením týchto drobných mincí, kde napríklad, keď ste doniesli 100 jednocentoviek, teda 1 euro, tak ste vlastne za to prepočítanie dali viac ako je samotná hodnota. Takže toto všetko zmizne. Toto je, myslím, také veľmi príjemné opatrenie, ktorým zjednodušíme život, za jedno teda obchodníkom, za druhé, samozrejme, aj nám občanom, pretože nám zmiznú z peňaženiek tie teda drobné jedno- a dvojcentovky. Takže toto je všetko v poriadku. Akurát sa teda pri samotnom prijímaní zákona nemyslelo na to, že tento proces je akoby aj spätný, to znamená, napríklad reklamácia akéhokoľvek zakúpeného tovaru alebo celkovo odstúpenie z akéhokoľvek iného dôvodu od spotrebiteľskej zmluvy. Takže v mojom teda prvom pozmeňujúcom návrhu vlastne upravujeme v zákone o ochrane spotrebiteľa ten fakt, že je možné zaokrúhliť vlastne zasa na 0 alebo 5 centov aj pri takomto spätnom, akoby spätnom procese, to znamená pri vrátení tovaru. Ide o to, že ak by toto nebolo, tak vlastne všetky tie chcené, chcené riešenia by nefungovali, pretože keď si zoberieme napríklad taký, to je jedno, akýkoľvek reťazec, ktorý počas dňa, čo i len jedného dňa vracajú, samozrejme, desiatky zákazníkov nejaký tovar, takže stejne by museli držať nejaké tie jedno-dve centovky, aby mali na vydávanie. Takže tento krátky pozmeňujúci návrh vlastne toto zabezpečí, že sa, ale teda už skutočne v tom bežnom platobnom styku, či už predaji, alebo vrátení, sa zbavíme všetkých jedno- a dvojcentoviek. To je teda prvý pozmeňujúci návrh, ktorý v závere prečítam. Ďalšie dva pozmeňujúce návrhy sú teda už k samotnému zákonu. Aktuálne znenie ustanovenia § 15 ods. 1 umožňuje v mimoriadnej situácii správcovskej spoločnosti pozastaviť vyplácanie podielových listov najviac na tri mesiace. Avšak vzhľadom na dlhodobé a pretrvávajúce obdobie mimoriadnej situácie nie je možné uplynutím trojmesačnej lehoty zaviesť pôvodný režim vyplácania podielových listov. V súvislosti s uvedeným je potrebné vypustiť navrhovanú časť ustanovenia. Návrh vychádza z podnetu Národnej banky Slovenska, ktorým sa reaguje na aktuálnu situáciu na Ukrajine, ktorá sa dotýka niektorých fondov kolektívneho investovania v Slovenskej republiky. Navrhnuté riešenie je v súlade so smernicou EÚ 2009/65/ES. Je to smernica UCITS. V druhom bode tohto pozmeňujúceho návrhu ide o úpravu na základe požiadavky z aplikačnej praxe. Súčasné znenie nevhodne spája pojmy „odplata za zhodnotenie„ a „odplata určená v závislosti od výkonnosti“. V danom ustanovení je preto potrebné upresniť, že odplata určená v závislosti od výkonu je súčasťou odplaty správcovskej spoločnosti za spravovanie subjektu kolektívneho investovania. Takže toto bude druhý pozmeňujúci návrh s dvoma bodmi. A posledný, úplne kratučký pozmeňujúci návrh. Zasa tiež len spresňuje znenie odkazom na § 27 ods. 5 písm. b), sa precizuje znenie návrhu, aby bolo zrejmé, že alternatívny investičný fond podľa § 4 ods. 2 písm. b) môže distribuovať aj samotná správcovská spoločnosť alebo samosprávny alternatívny investičný fond. Na samosprávne alternatívne investičné fondy v zmysle smernice AIFMD a zákona o kolektívnom investovaní sa hľadí ako na správcov fondov. Takže toľko odôvodnenie. A teraz prečítam samotné znenia pozmeňujúcich návrhov. Pozmeňujúci a doplňujúci návrh poslanca Národnej rady Slovenskej republiky Mariána Viskupiča k vládnemu návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 897. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci a doplňujúci návrh k vládnemu návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 897: 1. K čl. IV – nový bod 6. Za bod 5 sa vkladá nový bod 6, ktorý znie: „6. V § 15 ods. 1 sa za slovom „dočasne“ vypúšťa čiarka a slová „najdlhšie však na tri mesiace,“.“. Nasledujúce body v čl. IV sa primerane prečíslujú. Nový bod 6 nadobúda účinnosť dňom vyhlásenia, čo sa premietne do článku upravujúceho účinnosť zákona. 2. K čl. IV – nový bod 15. Za bod 14 sa vkladá nový bod 15, ktorý znie: „15. V § 53 ods. 2 sa vypúšťajú slová „za zhodnotenie“.“. Nasledujúce body v čl. IV sa primerane prečíslujú. Nový bod 15 nadobúda účinnosť dňom vyhlásenia, čo sa premietne do článku upravujúceho účinnosť zákona. Koniec znenia. Ja sa ospravedlňujem, v odôvodnení som hovoril najprv o zaokrúhľovaní, tak teraz som chytil iný papier, takže, ale nemal by to byť žiadny problém. Takže teraz ide samotný pozmeňujúci návrh ku zaokrúhľovaniu. Pozmeňujúci a doplňujúci návrh poslanca Národnej rady Slovenskej republiky Mariána Viskupiča k vládnemu návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 897. Za čl. III sa vkladá nový čl. IV, ktorý znie: „Čl. IV Zákon č. 250/2007 Z. z. o ochrane spotrebiteľa a o zmene zákona Slovenskej národnej rady č. 372/1990 Zb. o priestupkoch v znení neskorších predpisov v znení zákona č. 397/2008 Z. z., zákona č. 318/2009 Z. z., zákona č. 575/2009 Z. z., zákona č. 508/2010 Z. z., zákona č. 301/2012 Z. z., zákona č. 132/2013 Z. z., zákona č. 437/2013 Z. z., zákona č. 102/2014 Z. z., zákona č. 106/2014 Z. z., zákona č. 151/2014 Z. z., zákona č. 199/2014 Z. z., zákona č. 373/2014 Z. z., zákona č. 273/2015 Z. z., zákona č. 391/2015 Z. z., zákona č. 170/2018 Z. z., zákona č. 271/2018 Z. z., zákona č. 198/2020 Z. z., zákona č. 186/2021 Z. z. a zákona č. 455/2021 Z. z. sa dopĺňa takto: § 4 sa dopĺňa ods. 13 a 14, ktoré znejú: „(13) Úhrada platby za produkt pri odstúpení od spotrebiteľskej zmluvy,1)	platená v hotovosti, sa zaokrúhľuje na 5 eurocentov; celkový zvyšok tejto nezaokrúhlenej čiastky, ktorý je nižší ako polovica hodnoty 5 eurocentov sa zaokrúhľuje nadol a celkový zvyšok tejto nezaokrúhlenej úhrady, ktorý je rovný alebo vyšší ako polovica hodnoty 5 eurocentov, sa zaokrúhľuje nahor. Ak je táto úhrada súčtom cien za viac produktov, zaokrúhľuje sa takto až výsledná úhrada. Táto úhrada vo výške 1 eurocent alebo 2 eurocenty sa zaokrúhľuje na 5 eurocentov. (14) Ods. 13 sa nevzťahuje na produkty podľa osobitného predpisu.12caa)“. Poznámka pod čiarou k odkazu 12caa znie: „12caa) § 1 ods. 3 zákona Národnej rady Slovenskej republiky č. 18/1996 Z. z. v znení neskorších predpisov.“.“. Tento článok nadobúda účinnosť 1. júla 2022, čo sa premietne do článku upravujúceho účinnosť. Nasledujúce články sa primerane preznačia. Takže to bol druhý pozmeňujúci návrh. A posledný, pozmeňujúci návrh poslanca Národnej rady Slovenskej republiky Petra Cmoreja a Mariána Viskupiča k vládnemu návrhu zákona, ktorým sa mení a dopĺňa zákon č. 371/2014 Z. z. o riešení krízových situácií na finančnom trhu a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, tlač 897. V čl. IV v 9. bode v § 31d ods. 2 sa na konci bodka nahrádza bodkočiarkou a pripájajú sa tieto slová: „tým nie je dotknuté ustanovenie § 27 ods. 5 písm. b)." Ďakujem pekne, pán predsedajúci, skončil som.